Ендру Четкути (; Пјета, 19. новембар 1992) малтешки је пливач чија ужа специјалност су спринтерске трке слободним и делфин стилом. Вишеструки је национални првак и рекордер, двоструки учесник Олимпијских игара, учесник светских и европских првенстава и носилац заставе Малте на церемонији отварања ЛОИ 2016. у Рију.

Спортска каријера 
Четкути је пливањем почео да тренира у Дубаију, у Уједињеним Арапским Емиратима, где се његова породица преселила три године након његовог рођења. Међународну пливачку каријеру је започео 2010. учешћем на Светском првенству у малим базенима чији домаћин је био управо град Дубаи. У лето наредне године по први пут је наступио и на Светском првенству у великим базенима које је те године одржано у Шангају. Након тог првенства одлази у Сједињене Државе на студије на Технолошком Универзитету Џорџије у Атланти.

Успео је да се квалификује за наступ на Летње олимпијске игре 2012. у Лондону, где је у квалификацијама трке на 100 слободно заузео 39. место у конкуренцији 56 пливача, а његов резултат од 51,67 с је уједно био и нови национални рекорд Малте. 

Такмичио се и на светским првенствима у Барселони 2013 (42. на 50 делфин и 50. на 100 слободно), Казању 2015 (46. на 50 слободно и 63. на 100 слободно) и Квангџуу 2019. где је заузео 56. место у квалификацијама трке на 50 слободно.

На свом другом наступу на Олимпијским играма, у Рију 2016. Четкути је носио заставу Малте током дефилеа нација на Свечаној церемонији отварања Игара. У Рију се такмичио у квалификацијама трке на 100 слободно које је окончао на 51. месту са временом од 51,37 секунди.

Референце

Спољашње везе 
 
 Спортска биографија на сајту the-sports.org
 Профил на сајту Евроспорта
 Профил на сајту collegeswimming.com

Рођени 1992.
Малтешки пливачи
Пливачи на Летњим олимпијским играма 2012.
Малтешки олимпијци на Летњим олимпијским играма 2012.
Пливачи на Летњим олимпијским играма 2016.
Малтешки олимпијци на Летњим олимпијским играма 2016.
Пливачи на Летњим олимпијским играма 2020.
Малтешки олимпијци на Летњим олимпијским играма 2020.